ਜ਼ਾਂਗ ਯੀਮੂ
ਜ਼ਾਂਗ ਯੀਮੂ (ਜਨਮ 2 ਅਪ੍ਰੈਲ 1950) ਇੱਕ ਚੀਨੀ ਫਿਲਮ ਨਿਰਦੇਸ਼ਕ, ਨਿਰਮਾਤਾ, ਲੇਖਕ ਅਤੇ ਅਦਾਕਾਰ ਅਤੇ ਸਾਬਕਾ ਸਿਨੇਮਾਟੋਗ੍ਰਾਫ਼ਰ ਹੈ। ਉਹ ਚੀਨੀ ਫਿਲਮੀ ਨਿਰਮਾਤਾਵਾਂ ਦੀ ਪੰਜਵੀਂ ਪੀੜ੍ਹੀ ਦਾ ਹਿੱਸਾ ਹੈ, ਅਤੇ ਉਸਨੇ 1987 ਵਿੱਚ ਰੈੱਡ ਸੋਰਘਮ ਨਾਲ ਨਿਰਦੇਸ਼ਕ ਦੇ ਤੌਰ ਤੇ ਸ਼ੁਰੂਆਤ ਕੀਤੀ ਸੀ। ਜ਼ਾਂਗ ਨੂੰ ਬਹੁਤ ਸਾਰੇ ਅਵਾਰਡ ਅਤੇ ਮਾਨਤਾਵਾਂ ਮਿਲੀਆਂ, ਜਿਸ ਵਿੱਚ ਉਸਨੂੰ 1990 ਵਿੱਚ ਜੁ ਡੂ, 1991 ਵਿੱਚ ਰੇਜ਼ ਦ ਰੈੱਡ ਲੈਨਟਰਨ, ਅਤੇ 2003 ਵਿੱਚ ਹੀਰੋ ਲਈ ਸਰਵੋਤਮ ਵਿਦੇਸ਼ੀ ਫਿਲਮ ਲਈ ਨਾਮਜ਼ਦਗੀਆਂ ਮਿਲੀਆਂ। ਵੈਨਿਸ ਫਿਲਮ ਫ਼ੈਸਟੀਵਲ ਵਿੱਚ ਸਿਲਵਰ ਲਾਇਨ ਅਤੇ ਗੋਲਡਨ ਲਾਇਨ ਇਨਾਮ, ਕਾਨ ਫਿਲਮ ਫ਼ੈਸਟੀਵਲ ਵਿੱਚ ਗ੍ਰੈਂਡ ਜਿਊਰੀ ਪੁਰਸਕਾਰ ਅਤੇ ਬਰਲਿਨ ਅੰਤਰਰਾਸ਼ਟਰੀ ਫ਼ਿਲਮ ਫ਼ੈਸਟੀਵਲ ਵਿਖੇ ਗੋਲਡਨ ਬੀਅਰ ਅਵਾਰਡ ਮਿਲਿਆ ਸੀ। 1993 ਦੇ 43ਵੇਂ ਬਰਲਿਨ ਅੰਤਰਰਾਸ਼ਟਰੀ ਫਿਲਮ ਫ਼ੈਸਟੀਵਲ ਵਿੱਚ ਜਿਊਰੀ ਦਾ ਮੈਂਬਰ ਸੀ। ਜ਼ੈਂਗ ਨੇ 2008 ਬੀਜਿੰਗ ਗਰਮੀ ਦੀਆਂ ਓਲੰਪਿਕ ਖੇਡਾਂ ਦੇ ਉਦਘਾਟਨੀ ਅਤੇ ਸਮਾਪਤੀ ਸਮਾਰੋਹਾਂ ਨੂੰ ਨਿਰਦੇਸ਼ਤ ਕੀਤਾ, ਜਿਨ੍ਹਾਂ ਨੂੰ ਵੱਡੇ ਪੱਧਰ ਤੇ ਅੰਤਰ ਰਾਸ਼ਟਰੀ ਪ੍ਰਸੰਸਾ ਮਿਲੀ। ਜ਼ਾਂਗ ਦੇ ਵਾਰ-ਵਾਰ ਆਉਂਦੇ ਵਿਸ਼ਿਆਂ ਵਿਚੋਂ ਇੱਕ ਚੀਨੀ ਲੋਕਾਂ ਦੀ ਮੁਸ਼ਕਲ ਅਤੇ ਮੁਸੀਬਤ ਦਾ ਸਾਮ੍ਹਣਾ ਕਰਨਾ ਹੈ, ਇੱਕ ਵਿਸ਼ਾ ਜਿਸ ਵਿੱਚ ਟੂ ਲਿਵ (1994) ਅਤੇ ਨੌਟ ਵਨ ਲੈੱਸ (1999) ਵਰਗੀਆਂ ਫਿਲਮਾਂ ਵਿੱਚ ਵੇਖੀ ਜਾ ਸਕਦੀ ਹੈ। ਉਸ ਦੀਆਂ ਫਿਲਮਾਂ ਖ਼ਾਸ ਤੌਰ 'ਤੇ ਰੰਗਾਂ ਦੀ ਬਹੁਤ ਜ਼ਿਆਦਾ ਵਰਤੋਂ ਲਈ ਮਸ਼ਹੂਰ ਹਨ, ਜਿਵੇਂ ਕਿ ਉਸ ਦੀਆਂ ਕੁਝ ਸ਼ੁਰੂਆਤੀ ਫਿਲਮਾਂ ਰੇਜ਼ ਦਿ ਰੈੱਡ ਲੈਂਟਰਨ, ਅਤੇ ਹੀਰੋ ਅਤੇ ਹਾਊਸ ਔਫ਼ ਫ਼ਲਾਈਂਗ ਡੈਗਰਜ਼ ਵਰਗੀਆਂ ਸ਼ਾਮਿਲ ਹਨ। ਉਸ ਦੀ ਹੁਣ ਤੱਕ ਦੀ ਸਭ ਤੋਂ ਵੱਧ ਬਜਟ ਵਾਲੀ ਫਿਲਮ ਹੈ 2016 ਦੀ ਰਾਖਸ਼ ਫਿਲਮ ਦਿ ਗ੍ਰੇਟ ਵਾਲ', ਜੋ ਇੰਪੀਰੀਅਲ ਚੀਨ ਵਿੱਚ ਸਥਾਪਤ ਕੀਤੀ ਗਈ ਸੀ ਅਤੇ ਜਿਸ ਵਿੱਚ ਮੈਟ ਡੈਮਨ ਦੇ ਅਦਾਕਾਰੀ ਕੀਤੀ ਸੀ।